คลังเว้นภาษีศูนย์ส่งเสริมศิลปาชีพ
สรรพากรออกมาตรการภาษีเพื่อการสนับสนุนการประกอบกิจการของศูนย์ส่งเสริมศิลปาชีพระหว่างประเทศ
31 พ.ค. 2555

สรรพากรออกมาตรการภาษีเพื่อการสนับสนุนการประกอบกิจการของศูนย์ส่งเสริมศิลปาชีพระหว่างประเทศ 
นายทนุศักดิ์  เล็กอุทัย รมช.คลัง กล่าวว่า ในการประชุมคณะรัฐมนตรี (ครม.) เมื่อวันที่ 29 พ.ค. 2555 ได้เห็นชอบมาตรการภาษีเพื่อการสนับสนุนการประกอบกิจการของศูนย์ส่งเสริมศิลปาชีพระหว่างประเทศ (องค์การมหาชน) โดยกำหนดให้ยกเว้นภาษีมูลค่าเพิ่มสำหรับการขายสินค้าและการให้บริการของศูนย์ส่งเสริมศิลปาชีพระหว่างประเทศ  ซึ่งได้กระทำตั้งแต่วันที่ 1 พ.ย. 2546 เป็นต้นไป เพื่อลดภาระภาษีมูลค่าเพิ่มให้กับสมาชิกศิลปหัตถกรรมพื้นบ้านและชาวบ้าน รวมทั้งลดภาระการดำเนินงานของศูนย์ส่งเสริมศิลปาชีพระหว่างประเทศ
นายทนุศักดิ์ กล่าวว่า มาตรการดังกล่าว จะสนับสนุน ให้มีการประกอบอาชีพผสมผสานเพื่อสร้างผลิตภัณฑ์ศิลปหัตถกรรมพื้นบ้านตามโครงการส่งเสริมศิลปาชีพ  ในสมเด็จพระนางเจ้าสิริกิติ์ พระบรมราชินีนาถ และส่งเสริมสนับสนุนด้านการตลาดสำหรับผลิตภัณฑ์ดังกล่าวทั้งในประเทศและต่างประเทศ
นายสาธิต รังคสิริ อธิบดีกรมสรรพากร กล่าวว่า “มาตรการภาษีดังกล่าวเป็นการบรรเทาภาระภาษีมูลค่าเพิ่มให้กับสมาชิกศิลปหัตถกรรมพื้นบ้านและชาวบ้านที่มาใช้พื้นที่ของศูนย์ส่งเสริมศิลปาชีพระหว่างประเทศ และการดำเนินการรับฝากจำหน่ายสินค้าของมูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ เป็นช่องทางหนึ่งในการกระจายผลิตภัณฑ์ศิลปหัตถกรรมพื้นบ้าน อันจะส่งผลต่อยอดการจำหน่ายสินค้าและรายได้ของประชาชน ซึ่งในปัจจุบันรายได้ต่อเดือนจากการจำหน่ายสินค้าของชาวบ้านและประชาชนดังกล่าวค่อนข้างน้อย ส่งผลต่อการดำรงชีวิตการสร้างรายได้เลี้ยงตัวเองและครอบครัว